b'\n_START_ARTICLE_\nKorsakovo sindromas\n_START_PARAGRAPH_\nKorsakovo (organinis amnezinis) sindromas \xe2\x80\x93 tam tikras atminties sutrikimas, galimas daugelio organini\xc5\xb3 centrin\xc4\x97s nerv\xc5\xb3 sistemos, galvos smegen\xc5\xb3 pa\xc5\xbeeidim\xc5\xb3 metu (u\xc5\xbedegim\xc5\xb3, intoksikacij\xc5\xb3, insulto, sunki\xc5\xb3 galvos smegen\xc5\xb3 traum\xc5\xb3, infekcini\xc5\xb3 lig\xc5\xb3 ir t. t.). Korsakovo sindromas gali atsirasti organinio psichikos sutrikimo fone. Taip pat gali i\xc5\xa1sivystyti daug ir ilg\xc4\x85 laik\xc4\x85 geriantiems, blogai besimaitinantiems asmenims, neretai po baltosios kar\xc5\xa1tlig\xc4\x97s ar haliucinoz\xc4\x97s. \xc5\xa0io sindromo metu pirmiausia sutrinka \xc4\xafsiminimas, t. y. trumpalaik\xc4\x97, fiksacin\xc4\x97 atmintis. V\xc4\x97liau d\xc4\x97l to atsiranda dezorientacija laike bei vietoje. Ligonis po keli\xc5\xb3 minu\xc4\x8di\xc5\xb3 ar net sekund\xc5\xbei\xc5\xb3 pamir\xc5\xa1ta apie k\xc4\x85 buvo kalb\xc4\x97ta, kas vyko aplinkui, k\xc4\x85 jis veik\xc4\x97. Jis daug kart\xc5\xb3 pasakoja t\xc4\x85 pat\xc4\xaf \xc4\xafvyk\xc4\xaf, u\xc5\xbeduoda tuos pa\xc4\x8dius klausimus, ne\xc5\xbeino kur yra ir koks laikas. Atsiradusias atminties spragas ligoniai u\xc5\xbepildo paramnezijomis. Nors buitiniame gyvenime ligonis tampa bej\xc4\x97giu, jis gali teisingai papasakoti apie tai, kas buvo prie\xc5\xa1 kelet\xc4\x85 met\xc5\xb3, vaikyst\xc4\x97je. D\xc4\x97mesys, suvokimas, s\xc4\x85mon\xc4\x97 ir intelektas i\xc5\xa1lieka nepa\xc5\xbeeisti._NEWLINE_Sindromui pra\xc4\x97jus da\xc5\xbeniausiai lieka organinio pob\xc5\xabd\xc5\xbeio asmenyb\xc4\x97s poky\xc4\x8diai, o sunkesniais atvejais \xe2\x80\x93 demencija.\n_START_SECTION_\nPapildoma informacija\n_START_PARAGRAPH_\n1887 m. rus\xc5\xb3 psichiatras S. Korsakovas paskleb\xc4\x97 savo atlikt\xc5\xb3 tyrim\xc5\xb3 monografij\xc4\x85 \xe2\x80\x9eApie alkoholin\xc4\xaf paraly\xc5\xbei\xc5\xb3\xe2\x80\x9c. Po 10 met\xc5\xb3 jo apra\xc5\xa1yta polineuritin\xc4\x97 psichoz\xc4\x97 oficialiai buvo pavadinta Korsakovo psichoze. V\xc4\x97liau paai\xc5\xa1k\xc4\x97jo, kad pats amnezinis sindromas, jeigu n\xc4\x97ra polineurito, yra nespecifi\xc5\xa1kas. Specifi\xc5\xa1kas jis tampa tik tada, kai esti alkoholin\xc4\x97s kilm\xc4\x97s polineuritas. Tod\xc4\x97l Korsakovo psichoz\xc4\x97 suprantama kaip viena i\xc5\xa1 alkoholin\xc4\x97s psichoz\xc4\x97s form\xc5\xb3, o Korsakovo sindromas galimas daugelio organini\xc5\xb3 centrin\xc4\x97s nerv\xc5\xb3 sistemos pa\xc5\xbeeidim\xc5\xb3 metu.'